<classify> BARAZA Kuu la Waislamu Tanzania BAKWATA limetangaza kuwa Waislamu wote nchini, watafanya dua maalumu Istisqaai ya kitaifa ya kuombea mvua nchini, inayotarajiwa kufanyika kesho Jumapili.Kwa jijini Dar es Salaam, dua hiyo itafanyika kwenye Viwanja vya Mnazi Mmoja kuanzia saa 1:30 asubuhi, ikiongozwa na Mufti wa Tanzania, Shehe Mkuu Abubakar Bin Zubeir Ally huku viongozi na taasisi zote za Kiislamu wakiombwa kushiriki katika jambo hilo ambalo ni adhimu. Akizungumza jana jijini Dar es Salaam, Katibu wa Baraza la Ulamaa, Shehe Hassan Chizenga alisema jana Ijumaa kila msikiti uliagizwa kuwa na Qunuti katika swala.Qunuti hii ni kwa ajili ya kumuomba Mwenyezi Mungu ajaalie mvua zenye baraka zisizokuwa na maafa wala madhara, alisema Shehe Chizenga na kuongeza kuwa dua hiyo imefanyika sasa kutokana na kutoeleweka kwa mfumo mzima wa mvua, huku mvua zilizopita za Vuli nazo zikinyesha chini ya kiwango. Alisema hatua hiyo ya kufanya dua ni agizo kutoka kwa Mufti wa Tanzania, Shehe Zubeir akiwataka Waislamu nchini kumuelekea Mola wao kumuomba mvua.Shehe Chizenga alisema yapo mambo muhimu ya kuzingatia wakati wa swala hiyo, ambayo ni pamoja na Watanzania wote kufanya toba katika kipindi cha kuelekea katika siku ya kumbembeleza Mungu kutoa neema ya mvua na kuepusha majanga na maafa. Kwa sababu janga lolote litupatalo hutokana na makosa yetu kwa mujibu wa Kurani, ni vyema basi kufuta sababu za sisi kupata majanga ndio tuwe uso mweupe wa kuomba neema, alisema Shehe Chizenga.Alisema katika kipindi hicho, Watanzania wajihimu kutoa sadaka kuwapa watu wenye shida na matatizo kwa kuwa utoaji wa sadaka hufungua milango ya Mbingu, dua zipite kwa wepesi. Ukiwaonea huruma waliomo duniani utaonewa huruma na walioko Mbinguni, alieleza. Katibu huyo wa Baraza la Ulamaa alisema katika siku hizo, kila Mtanzania aache mara moja dhuluma kwa yeyote yule, kwa kuwa watenda dhuluma hawafanani hata kidogo kushushiwa neema, na kila mmoja aamue kumsamehe mwenzake.Tusameheane kabla ya siku hiyo ya dua na swala kwa kuwa Mungu anaposhusha neema duniani huwaambia malaika wasiifikishe kwa wenye ugomvi hadi pale watakapofanya suluhu, alisema. Aliongeza kuwa ni vyema siku hiyo, ikatanguliwa na watu kufunga Sunna ya kumbembeleza Mungu na kutoka kwenda uwanjani kwa muonekano wa udhalili. Alisema waumini watangaze udhalili mbele ya Mungu wakitoka wote watoto, wazee na walemavu ili kuonesha udhalili na Mungu awe na huruma. Wiki hii Mamlaka ya Hali ya Hewa Tanzania TMA, ilitaja sababu za uhaba wa mvua katika baadhi ya maeneo nchini kuwa ni unatokana na vimbunga viwili, vilivyovishambulia nchi jirani za Kusini.Nchi hizo ni Msumbiji, Zambia na Malawi, ambako watu wengi wamepoteza maisha kutokana na kimbunga kinachoitwa Idai. Kwa mujibu wa Meneja Mkuu wa Kituo cha Utabiri cha TMA, Samwel Mbuya, mgandamizo wa hewa uliotokea mashariki mwa Madagascar na kimbunga cha Savana na Idai vimeathiri mifumo ya hali ya hewa na unyeshaji wa mvua nchini.Alisema mikoa ambayo imeathirika kwa kiwango kikubwa ni Morogoro upande wa Kaskazini, Pwani, Tanga, Manyara na Kilimanjaro. Alisema mikoa hiyo itaendelea kuwa na upungufu wa mvua kwa kipindi hiki, hivyo wakulima wanashauriwa kulima mazao ya muda mfupi. Mbuya alisema katika Kanda ya Nyanda za Juu Kusini na Kanda ya Ziwa mvua za msimu, zinaendelea kunyesha kama ilivyotarajiwa.Mkurugenzi Mkuu wa TMA, Dk Agnes Kijazi alisema katika taarifa yake kwa wadau jijini Dar es Salaam jana kuwa hali iliyopo sasa inaonesha kuna uwezekano wa mvua za masika, zitaisha mapema zaidi katika baadhi ya maeneo wiki ya pili ya Aprili, 2019. Dk Kijazi alisema kutokana na mifumo ya hali ya hewa ilivyo kwa sasa na jinsi inavyotarajiwa kuwa kwa kipindi cha Machi hadi Mei 2019, upo uwezekano mkubwa wa upungufu wa mvua katika mikoa ya Dar es Salaam, Pwani, Tanga, maeneo ya kaskazini mwa Mkoa wa Morogoro pamoja na vipindi vichache vya upungufu wa mvua katika maeneo machache ya mikoa ya Kilimanjaro na Manyara.Kuhusu mvua za msimu za Novemba hadi Aprili, alisema zinatarajiwa kuendelea kama zilivyotabiriwa. Mvua za Msimu ambazo zilianza mwezi Novemba, 2018 zinatarajiwa kuendelea hadi mwishoni mwa April 2019. Katika kipindi hicho mvua hizo za msimu zinatarajiwa kuwa za wastani katika maeneo mengi, alisema. Aliongeza kuwa mvua za chini ya wastani, zinatarajiwa katika maeneo machache ya Kanda ya Kusini, Ruvuma na mikoa ya Dodoma na Singida.Kuhusu mwelekeo wa msimu wa mvua za kipindi cha Machi hadi Mei, 2019 alisema msimu wa mvua za masika ni mahususi katika maeneo ya Nyanda za Juu Kaskazini Mashariki, Pwani ya Kaskazini na visiwa vya Unguja na Pemba, Ukanda wa Ziwa Victoria pamoja na kaskazini mwa mkoa wa Kigoma. Alisema katika kipindi kilichosalia, Kanda ya Ziwa Victoria mvua zinatarajiwa kuwa za wastani kwa ujumla katika maeneo ya mikoa ya Mwanza, Geita, Shinyanga, Simiyu na Mara. Hata hivyo, alisema maeneo machache ya Mkoa wa Kagera na Wilaya ya Kibondo mkoani Kigoma, yanatarajiwa kuwa na upungufu wa mvua. Mvua zinatarajiwa kuisha mapema katika wiki ya tatu ya mwezi ujao.Alisema katika kipindi cha msimu kilichosalia, mvua za wastani hadi chini ya wastani zinatarajiwa katika maeneo ya mikoa ya Dar es Salaam, Pwani, Tanga pamoja na maeneo ya kaskazini mwa Mkoa wa Morogoro. Aidha, mvua za wastani kwa ujumla zinatarajiwa katika maeneo mengi ya visiwa vya Unguja na Pemba. Pamoja na mvua za juu ya wastani kujitokeza katika maeneo machache ya visiwa vya Unguja na Pemba, mvua zinatarajiwa kuisha katika wiki ya nne ya mwezi Aprili, 2019.  <topic>: kitaifa 